Melléklet a …/2014. számú képviselő-testületi határozathoz

Beszámoló

a Kiskőrösi Sportigazgatóság 
 tevékenységéről

A Kiskőrösi Sportigazgatóság 1991 szeptembere óta működik.   Tevékenységi köre: a város sport- vagyonának működtetése, a helyi diák-és szabadidősport szervezése, valamint a helyi versenysport igény szerinti szakmai segítése.

Kiskőrösi Sportigazgatóság kezelésében lévő sportlétesítmények:
1. Városi Sportcsarnok (ideiglenesen a KEVI kezelésében)
2. Városi Sporttelep

3. Szabadidőpark

További kiskőrösi sportlétesítmények:

· 2003-ban létrejött a „Küzdősportok Háza” amely óriási előrelépést jelent, ugyanis a birkózók, ökölvívók, karatézók és judósok leltek itt otthonra.  E küzdősportok munkájában komoly minőségi javulást jelent, hogy állandó helyen, megfelelő edzésszámmal tudnak dolgozni.

· 2009-ben megépült a Tanuszoda, ahova a helyi és térségi oktatási intézmények a sportigazgatóság által koordinált rendszerben járnak úszni.

· 2011 őszén megvalósult egy lelkes közösség álma, a sporttelep területén egy műjégpálya. 2012-ben fedél alá került a négy évszakos korcsolyapálya öltözőkkel, kiszolgálóhelységekkel, eredményjelzővel, hangosító berendezéssel.
1.  VÁROSI  SPORTCSARNOK  :

48 x 24 méteres küzdőtérrel 250 férőhelyes lelátóval, 4 öltözővel és a hozzá tartozó kiszolgáló helységekkel rendelkezik. Két eredményjelző berendezés és hangosítás is található itt. A sportcsarnok kihasználtsága maximális.  Reggel 8 - 14 óráig a Petőfi Sándor Gimnázium testnevelés óráit, 14 - 16 óráig pedig sportfoglalkozásait tartja itt.  16 óra után a helyi általános iskolák, és különböző baráti társaságok futballoznak, kézilabdáznak, kosárlabdáznak, tollaslabdáznak, aerobicoznak, stb.  A helyi férfi és női kézilabda klub felnőtt, junior és serdülő csapatai is itt edzenek. Hétvégén a kézilabda csapatok játsszák NB II-es és Megyei bajnoki mérkőzéseiket. Októbertől áprilisig a sportcsarnokban nincs szabad hétvége, ugyanis egymást érik a rendezvények.

Jelentősebb sport és egyéb rendezvények:
· Pecznyik-Kupa felnőtt labdarúgó torna

· Szentgyörgyi-Kupa ifjúsági teremlabdarúgó torna

· Holló-Kupa serdülő teremlabdarúgó torna

· TT. Logistics-Kupa utánpótlás labdarúgó torna

· Borváros-Kupa NB-s  férfi kézilabda torna

· Utánpótlás fiú, leány kézilabda tornák (U14, U16)
· Megyei fiú serdülő kézilabda bajnokság

· Középiskolai szalagavató ünnepségek (KEVI, Wattay)
· Gimnázium (KEVI) szülők-nevelők bálja

· Kecel Borker-Kupa utánpótlás labdarúgó torna

· Kunságszesz fiú – leány utánpótlás labdarúgó tornák
· Futsal megyei utánpótlás selejtező torna 

· Wattay-Kupa középiskolás kézilabda torna

· Agrár-Expo (Nemzetközi mezőgazdasági szakkiállítás)
· Térségi birkózóverseny

· „Ez az a NAP” Ökumenikus keresztény koncert

· Megyei diák és felnőtt asztalitenisz verseny
· Regionális judo verseny

· Pünkösdi Astron-Kupa országos (99 csapat) utánpótlás kézilabda torna

· Kistérségi általános és középiskolás úszóverseny

· Óvodás úszóverseny

· Esztétika-Kupa fekve nyomó és szkander verseny

· Amatőr kispályás és teremlabdarúgó bajnokság (19, illetve 20 csapattal, kb.400 fő)

· Majorette fesztivál

· Bozsik program - utánpótlás labdarúgó tornák

· Eckerle-Szaki Kupa középiskolás labdarúgó torna

· Petőfi-Kupa fiú és leány labdarúgó és kézilabda tornák (KEVI)
· Szilveszter-Kupa amatőr teremlabdarúgó torna (4 napos, 16 csapattal)
2.  VÁROSI  SPORTTELEP :

Három füves labdarúgó pálya, atlétikai futópálya, távolugró gödör, súlylökő, és magasugró hely található itt, mintegy 4,5 ha -on.  A központi labdarúgó pálya lelátóval is rendelkezik. Az egykori aszfaltborítású kézilabda pálya helyén megépült a négy évszakos korcsolyapálya. A Sporttelep területére további két műfüves pálya megépítésére adtak be TAO-s pályázatot helyi egyesületek. Belügyminisztériumi pályázattal évtizedes probléma oldódott meg azzal, hogy a koripálya szomszédságában megépült egy korszerű közösségi vizesblokk, így elbonthatóvá vált a Sporttelep szégyene, a matuzsálemi kort megélt romhalmaz „latrina”.
A megyei I. osztályban szereplő futballcsapat, valamint a város utánpótlás csapatai használják a pályákat és az öltözőket. Ezen kívül népszerűek a vasárnap délelőtti úgynevezett „ökörkör” futballmatiné összejövetelei, és egyéb baráti társaságok, munkahelyi közösségek rendszeres, illetve alkalmi futballtalálkozói, tornái. A Bozsik program, a helyi iskolák diákolimpia mérkőzései, a Sportigazgatóság atlétikai és futó versenyei és időnként a helyi középiskolás sportrendezvények is itt zajlanak. A helyi lakosság egyre nagyobb számban jár ki kocogni. Hagyományosan a városi majális is itt kerül megrendezésre. A helyi lövészklub jelenleg nem működik, de a Sporttelepen elhelyezkedő lőtér épületének rég várt felújítása végre elkezdődött és jó ütemben halad.
3.  SZABADIDŐPARK :

4,5 ha -os területen füves futballpályák, 3 db salakos teniszpálya, 2 db aszfaltborítású teniszpálya, KRESZ-park és egy nem rég épített modern, biztonságos gyermekjátszótér található itt. A park a helyi lakosság pihenését, kikapcsolódását és sportolását szolgálja.

Itt zajlik a Városi Kispályás Labdarúgó Bajnokság, két csoportban 19 csapat részvételével. A sportigazgatóság által rendezett diákfutball mérkőzések és a mezei futó versenyek is itt kerülnek megrendezésre. A Kiskőrösi Teniszklub tagjai játszanak a salakos teniszpályákon. Az aszfaltborítású teniszpályán teniszeznek és lábteniszeznek a helyi fiatalok. A parkban délutánonként és hétvégenként nagy a mozgás. Egyre többen kijárnak, és rendszeresen mozognak az emberek.  Városunkban a legnépszerűbb szabadidősport a futball. Ezért a park füves területeinek gondozására kiemelt figyelmet fordítunk.  A Szabadidő Presszót üzemeltető vállalkozóval történt megállapodás szerint a parkba kilátogató emberek a presszó WC-it használhatják.
A Pünkösdi ünnepi hétvégén itt került megrendezésre, a mára már hagyománnyá váló nemzetközi hőlégballon találkozó is.
Iskolai családi napok, és cégek - vállalatok csapatépítő összetartásainak kedvelt helyszíne a park. 

A terület mély fekvése miatt (kvázi vízgyűjtőként működött) jó néhány alkalommal került víz alá a park, nagyban megnehezítve a gondozást és a használatot is. A vízelvezető árkokat, csatornákat folyamatosan tisztítjuk, takarítjuk, de olykor kezelhetetlenné válik az áradat.

A város  sportlétesítményeinek fejlesztése:

A sportcsarnok jobb oldali lelátója alatt a gimnáziummal közösen egy minden igényt kielégítő kondicionáló termet alakítottunk ki! A 19 db „Life Fittness” gépet, a Protokon Kft. ajándékozta az evangélikus gimnáziumnak, Kurucz András ügyvezetőnek ezúton is köszönetünket fejezzük ki!

Forráshiány miatt a többi sportlétesítményünkben nem sikerült komolyabb fejlesztést elvégezni.  

A  2013-as  évben  végzett  felújítások :

Mindhárom létesítményünkben önerőből végeztünk kisebb felújításokat, de ezek csupán az állagmegóvást biztosították.

A következő években szükséges (ajánlott) felújítások illetve fejlesztések : 

Városi Sporttelep
· Klubház vizesblokkjainak teljes felújítása.
· Épületben gondnoki lakás kialakítása.  Ez komoly előrelépés lenne, ugyanis a késő délutáni és esti (éjszakai) órákban lenne gazdája a sporttelepnek. Reményeim szerint így megszűnnének a lopások és a randalírozások.

· Május 1. utcai kerítés felújítása!!!
· A Sporttelep bejáratánál a parkolási helyzet rendezése.
Városi Sportcsarnok
· Lelátók újra lakkozása.
· Lelátók PVC padlójának teljes cseréje.
· Öltözők teljes felújítása.

· Kopolit üvegfal cseréje, modernizálása.

· Fűtés leválasztása korszerűsítése.

· Világítás energiatakarékos rendszerre való átépítése.

· Küzdőtér burkolatának (parketta) felújítása esetleg cseréje.

· A gimnáziummal közös udvarban a parkoló kialakításának befejezése (aszfalt illetve térkő).
Szabadidőpark
· Tereprendezés a Szabadidő Presszó előtti területen.
· Labdafogók felújítása, magasítása.
· A KRESZ parkban a kerékpársport újabb szakágainak (BMX) lehetőség biztosítása.
· A vízelvezető rendszer működésének „újragondolása”.
A  helyi  sportélet  aktuális  kérdései :

A helyi lakosság egy részének életmódjához tartozik a mozgás szeretete, művelése, másik része viszont egyáltalán nem mozog, nincs igénye erre a tevékenységre.  Természetesen az a cél, hogy minél több helyi lakos rendszeresen mozogjon, sportoljon. Előrelépés ezen a téren csak a szemlélet változásával lehetséges, ami pedig nagyon hosszú folyamat.  Talán a következő generációnál majd érezhető lesz a szemlélet változása ezen a téren.

A Kiskőrösi Sportigazgatóság jelenlegi feladata, hogy a mozgást, a rekreációt biztosítsa a helyi lakosság azon részének, akik ezt igénylik.


1.  Diáksport


2.  Szabadidősport


3.  Versenysport

1.  Diáksport :

Bizonyos szempontból nagyon jól, másrészt kevésbé jól működik a városban a diáksport.  Amennyiben a labdarúgást nézem tökéletesek a helyi viszonyok. Rengeteg labdarúgótornát rendezünk itt Kiskőrösön. Ez is bizonyítja, hogy különböző Diák Sport egyesületekben, több korosztályban is zajlik a futball élet. Más sportágak versenyein ritkábban és kisebb létszámmal vesznek részt a gyerekek.  A cél az lenne, hogy rendszeresen atletizáljanak, tornázzanak, ússzanak, asztaliteniszezzenek, kézilabdázzanak és kosárlabdázzanak stb. a helyi diákok. A mindennapos testnevelés bevezetése az oktatási rendszerbe nagy segítség lehet, ha a szakemberek és a létesítmények „győzni fogják” a sorozatterhelést.
Intézményünk ősszel és tavasszal a testnevelők segítségével összeállítja a versenynaptárt, és egész évben ennek megfelelően zajlanak a diáksport események a városban. Sikerült a középiskolás versenynaptárt is elkészíteni, tehát ez a korosztály is rendszeresen sportolhat, versenyezhet.

Orbán Viktor miniszterelnök kormányának eltökélt célja, hogy a sport, mint stratégiai ágazat, kiemelt állami támogatásban részesüljön. Elsősorban a látvány csapatsportágak társasági adón (TAO) keresztüli pályázati lehetőségeit próbálják kihasználni városunk azon egyesületei (Kiskőrösi NKSZSE, Kiskőrös LC, Petőfi SZSE, Wattay DSE, HC Kiskőrös, Kiskőrösi KSK), melyek e sportágakat űzik. A rendszeren keresztül utánpótlás nevelési célokra jelentős források vonhatók be, ami a helyi diáksport előnyére válhat.
2.  Szabadidősport :

A kiskőrösi emberek jelentős része szereti a sportot. Elsősorban a labdarúgáshoz vonzódnak. Sokan művelik is a futballt.  A helyi amatőr kispályás labdarúgó bajnokságban 19 csapat kb. 400 ember futballozik versenyszerű körülmények között.  De vannak, akik alkalomszerűen járnak ki a barátaikkal vagy a gyermekeikkel a Szabadidő Parkba játszani. Vasárnap délelőttönként is sokan sportolnak a parkban és a sporttelepen.

A teniszezők egyre nagyobb létszámban űzik kedvenc sportjukat a Szabadidő Parkban található teniszpályákon.

Akik kézilabdáznak, kosárlabdáznak, vagy röplabdáznak a Városi Sportcsarnokban, esetleg valamelyik iskola tornatermében tehetik ezt.

Az asztaliteniszezők, a Petőfi Sándor Általános Iskola régi „kis” tornatermében felállított asztalokon játszanak.

Nők részére asszonytornát és aerobic foglalkozásokat tartanak az iskolai tornatermekben. A Szabadidő Presszó rendezvényterme zumba órákon mozgatja a ritmusos mozgás kedvelőit.
3.  Versenysport :

A város sportrendeletében szabályozza a versenysport támogatását.   A támogatás kettős.  Egyrészt a létesítmények térítésmentes használatával, másrészt az egyesületek utánpótlás-nevelését támogatja a Képviselő - testület anyagilag.

A kiskőrösi sportrendelet 1 / 2003 ( I.24. ) 8. §  4-es; 5-ös; 6-os pontja szerint:  
(4) Az önkormányzat a városban működő, a város nevét viselő és a különböző sportágak országos szakszövetségei által kiírt nemzeti bajnokságban szereplő egyesületek, klubok csapatai működési feltételeit, valamint az önkormányzat intézményeinek a legalább megyei szintű sportversenyeit az önkormányzat sport-létesítményeinek (ideértve a Küzdősportok Házaként működő Thököly utcai volt iskola épületének sport célokra hasznosított részét is) – az érintett intézményvezetővel történt egyeztetéssel – térítésmentes használatba adásával támogatja.

(5) A Képviselő-testület a városban működő kis egyesületek, klubok, szakosztályok csapatainak működéséhez a különböző amatőr – és rekreációs sporttevékenységet folytató közösségek tevékenységéhez a vonatkozó döntéseiben rögzített kedvezményekkel biztosítja a sportlétesítmények használatát.

(6) A Képviselő-testület a sport és szabadidős tevékenységek és szolgáltatások kiadásait - ide értve  a kiemelten támogatott sportszervezetek utánpótlás-nevelését is – az önkormányzat a pénzügyi lehetőségei függvényében, de összességében legalább a működési kiadási főösszeg 0,2%-ában állapítja meg.

A kiemelten támogatható sportszervezetek körét a Művelődési Közoktatási és Sport Bizottság határozza meg évenként a decemberi ülésén az alábbi szempontok figyelembevételével:

- a sportszervezet eredményessége a hazai és nemzetközi bajnokságban, versenyeken,

- az adott sportágat képviselő szervezet által foglalkoztatottak létszáma, az utánpótlás-nevelési rendszer felépítettsége,

- az önkormányzati támogatottságon kívül szponzori háttér kiépítettsége,

- a sporttevékenység népszerűsége, a mérkőzések, versenyek látogatottsága.

A  Városi  Sportigazgatóság  gazdálkodása  :

Létszám :
7 fő
1 fő  igazgató


1 fő  sportszervező, adminisztrátor


1 fő  karbantartó


1 fő  pályamunkás

2 fő  takarító


1 fő  fűtő


Ideiglenesen +22 fő Karbantartási csoporttól kapott technikai dolgozók  
Kiskőrösi  Sportigazgatóság  2013. évi gazdálkodása:

Az intézmény a 2013. évi költségvetési teljesítési adatai:

· Személyi jellegű kiadások:
13 443 458 Ft

            Ebből külső személyi kiadások:
  1 354 500 Ft

· Szociális hozzájárulási adó:
  3 156 299 Ft

· Dologi kiadások:
  7 855 834 Ft

      -   -   -   -   -   -   -   -   -   -   -   -   -   -   -   -   -   -   -   -
· Saját bevétel :
  4 353 781 Ft

· Intézményfinanszírozás:
21 572 522 Ft

      -   -   -   -   -   -   -   -   -   -   -   -   -   -   -   -   -   -   -   -
· Előző évi pénzmaradvány:
  1 440 711 Ft

            Kötött pénzmaradvány:
     956 166 Ft

            Szabad pénzmaradvány(önk.marad):
   484 545 Ft
A fentiek alapján kérem a beszámoló elfogadását.
Kiskőrös, 2014. június 04.





Harangozó Péter sk.

